Document ID: 32008L0067

ΟΔΗΓΊΑ 2008/67/ΕΚ ΤΗΣ ΕΠΙΤΡΟΠΉΣ
της 30ής Ιουνίου 2008
για την τροποποίηση της οδηγίας 96/98/ΕΚ του Συμβουλίου σχετικά με τον εξοπλισμό πλοίων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 96/98/EK, της 20ής Δεκεμβρίου 1996, σχετικά με τον εξοπλισμό πλοίων (1), και ιδίως το άρθρο 17,
Εκτιμώντας τα ακόλουθα:
(1)
Για τους σκοπούς της οδηγίας 96/98/ΕΚ, οι διεθνείς συμβάσεις και τα πρότυπα δοκιμών εφαρμόζονται στην επικαιροποιημένη έκδοσή τους.
(2)
Δεδομένου ότι έχουν τεθεί σε εφαρμογή τροποποιήσεις των διεθνών συμβάσεων και των εφαρμοστέων προτύπων δοκιμών από την 1η Ιουλίου 2002, ημερομηνία τελευταίας τροποποίησης της οδηγίας 96/98/ΕΚ, οι τροποποιήσεις αυτές θα πρέπει να ενσωματωθούν στην εν λόγω οδηγία για λόγους σαφήνειας.
(3)
Ο Διεθνής Ναυτιλιακός Οργανισμός και οι ευρωπαϊκοί οργανισμοί τυποποίησης έχουν υιοθετήσει πρότυπα, συμπεριλαμβανομένων λεπτομερών προτύπων δοκιμών, για ορισμένα είδη εξοπλισμού τα οποία παρατίθενται στο παράρτημα Α.2 της οδηγίας 96/98/ΕΚ, ή τα οποία, παρά το γεγονός ότι δεν παρατίθενται, θεωρούνται ότι έχουν σχέση με τους σκοπούς της εν λόγω οδηγίας. Ως εκ τούτου, τα εν λόγω είδη εξοπλισμού, θα πρέπει να περιληφθούν στο παράρτημα Α.1 ή να μεταφερθούν από το παράρτημα Α.2 στο παράρτημα Α.1 ανάλογα με την περίπτωση.
(4)
Ως εκ τούτου, η οδηγία 96/98/ΕΚ θα πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της Επιτροπής Ασφαλείας στη Ναυτιλία και Πρόληψης της Ρύπανσης από τα Πλοία (COSS) που συστάθηκε δυνάμει της οδηγίας 2002/84/ΕΚ του Ευρωπαϊκού Κοινοβουλίου και του Συμβουλίου,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα A της οδηγίας 96/98/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Στην περίπτωση που ο εξοπλισμός, ο οποίος εμφαίνεται είτε ως «νέο είδος» στη στήλη «χαρακτηρισμός είδους» του παραρτήματος Α.1 είτε ότι έχει μεταφερθεί από το παράρτημα Α.2 στο παράρτημα Α.1, έχει κατασκευασθεί πριν από την ημερομηνία που αναφέρεται στο άρθρο 3 παράγραφος 1 σύμφωνα με τις διαδικασίες για την έγκριση του τύπου που ίσχυαν ήδη πριν από την ημερομηνία αυτή στο έδαφος ενός κράτους μέλους, ο εν λόγω εξοπλισμός μπορεί να διατεθεί στο εμπόριο και να εγκατασταθεί επί κοινοτικού σκάφους κατά τη διάρκεια των δύο ετών που έπονται της εν λόγω ημερομηνίας.
Άρθρο 3
Μεταφορά στο εθνικό δίκαιο
1. Τα κράτη μέλη θεσπίζουν και δημοσιεύουν, το αργότερο 21 Ιουλίου 2009, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία. Κοινοποιούν αμελλητί στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.
Αρχίζουν να εφαρμόζουν τις διατάξεις αυτές από την 21η Ιουλίου 2009.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη έκδοσή τους. Ο τρόπος της παραπομπής αυτής αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 30 Ιουνίου 2008.

Labels: 7
8
13
20